《田园杂诗 其一》
清代·吴颖芳

田邻联一心，伐鼛赴私役。负耒趋南畴，挟锸走下泽。

计日耦耘耔，互为主与客。白笋供朝餐，紫姜充晚食。

良苗仰天功，人事不堕绩。长虑夏秋交，旱苦旬朔剧。

桔槔叫饥鸿，禾状有得色。归涂含多欣，缓步濯溪碧。

水去桥下鸣，月来树颠白。洗酌坐广庭，满意即为适。

作者简介：（1702—1781）浙江仁和人，字西林，因居地之名自号临江乡人。信佛教，号树虚。少时赴试场，为差役所诃，自此弃科举。读书著作。与厉鹗为友，从其劝告，致力于诗。又精律吕之学，著《吹豳录》。于文字音韵亦探讨有得，著《说文理董》、《音韵讨论》。中年以后，治唯识论尤深。另有《临江乡人集》。